संविधान के आधिकारिक अनुवाद में ‘सेकुलर का अर्थ पंथनिरपेक्ष है धर्मनिरपेक्ष नही’ | वैसे संविधान निर्माताओं द्वारा संविधान के प्रस्तावना में इस शब्द का प्रयोग नही किया गया था। संविधान सभा में 17 अक्टूबर 1949 को बिहार से सदस्य श्री ब्रजेश्वर प्रसाद के संशोधन, जिसमें ‘सेकुलर’ शब्द को प्रस्तावना में शामिल करने का प्रस्ताव था, को सभा ने खारिज कर दिया था। संविधान की आत्मा कहे जाने वाले प्रस्तावना में इसे शामिल करने की जरूरत संविधान सभा ने कभी महसूस नही की क्योंकि उन्हे देश की जनता पर पूर्ण विश्वास था। इससे पहले 15 नवंबर 1948 को प्रारूप पर चर्चा के दौरान संविधान के अनुच्छेद 1 में भारत को राज्यों के सेकुलर, फेडरल, सोशलिस्ट संघ के रूप में घोषित करने के लिए प्रोफेसर के टी शाह के संशोधन पर जवाब देते हुए डॉ आम्बेडकर ने कहा था कि अगर संविधान यह तय करेगा कि हम किस तरह के समाज में रहेगें तो हम लोगों से उनकी स्वतंत्रता छीन लेंगे।